# Burgar

### De Viquipèdia

Mas del Burgar

El Burgar, antigament també El Brugar, fou un terme incorporat a Reus cap el 1844. Actualment és una partida de masos situada al nord de Reus, en direcció a La Selva del Camp. S'hi pot accedir per la Carretera de Reus a La Selva (coneguda com a Carretera de Montblanc), a mà dreta, després de passar el Cementiri de la ciutat, pel carrer principal del Grup de naus industrials conegut com a Illes Medes. Acabat el carrer continua com a Camí (Camí del Burgar) i es troben molts masos, i entre ells, el principal, ben assenyalat, a l'esquerra, el Mas del Burgar.

barranc del Burgar que creua el Camí del Burgar

Fou donat a poblar el 18 d'abril de 1157 per Robert d'Aguiló i la seva muller Agnès, a Tomàs Aixemús, en feu de l'església de Tarragona. Al poblament no s'admetien més que cristians d'origen i no s'acceptaven jueus i musulmans ni tant sols els convertits. Això va frenar el desenvolupament. El 1291 pertanyia a Arnau de Vallcorba, de La Selva, que va prendre el títol de batlle del Burgar el 1299. El 1356 va ingressar a la Comuna del Camp. El 1362 es va fer un pacte per l'aigua amb la gent de Constantí. El 1413 el rei Joan I va vendre els seus drets en el terme a l'arquebisbe Vallterra i el 1438 l'arquebisbe Ram concedí el lloc al batlle de La Selva. El 1446 pertanyia a Dalmau de Barbera, donzell de Reus, que no volia pagar els impostos a l'església de Tarragona. El 1710 va ser fidel a l'arxiduc. La seva població sempre va ser molt petita. Quan es va incorporar a Reus el 1844 tenia 20 habitants, però quinze anys abans només en tenia 6.

El Mas del Burgar, lloc central del terme que es pot veure des del Camí del Burgar, té adossada una capella dedicada a la Mare de Déu de l'Esperança.

Obtingut de "http://ca.wikipedia.org../../../b/u/r/Burgar.html"

Categoria: Reus

##### Views

- Article
- Discussió
- Revisió actual

##### Cerca